
Personene i Hav og himmel:

Magdalena

Olai Hammerland – Magdalenas avdøde far

Lina Hammerland – Magdalenas mor

Sverre – Magdalenas bror, gift med Anna

Sander – omreisende, såkalt splint, gift med Mari og far til Solveig

Anna – Magdalenas beste venninne

Bodil – Annas søster, bor i USA og har sønnen Einar med ektemannen Magnus

Torkjel – Sverres tidligere kamerat

Johannes Meyer – Magdalenas avdøde ektemann og far til vesle Johan

Gudrun – Meyers eldste datter

Eline – Meyers yngste datter

Solveig – Magdalenas og Sanders datter

Johan – Magdalenas og Meyers sønn

Pauline – søster til Meyers avdøde kone og Magdalenas venninne

Carl Kristian – Paulines mann

Carl William – Paulines og Carl Kristians sønn, kalt Lille-Carl

Brita – Magdalenas venninne

Tora – jordmor, Magdalenas kusine og gift med Arnfinn, sønn av Butikk-Peder

Magnhild – syerske i kjolebutikken til Pauline og mor til Knut Håkon

Far til Anna – far til Knut Håkon


Slik sluttet forrige bok:

Hun skal ikke la seg beseire.

Hun skal stoppe ham. Koste hva det koste vil. Han skal ikke få ødelegge det livet hun har nå.

– Du får få koma inn, det er vel ikkje råd å stoppa deg, sier hun.

Han flirer stort.

Hun ser hvordan ren lyst glir over ansiktet hans, og øynene ser sultent på henne. Det er noe mørkt og hardt ved ham.

Det vrenger seg i henne. At hun ikke så dette da hun først møtte ham.

Å ja, hun kjenner ham. Hun vet hva han er i stand til.

Hun går foran ham inn på kjøkkenet og kaster et blikk mot gutten i vogga idet de går forbi.

Han sover.

Hun ser fra øyekroken at brødkniven ligger på kjøkkenbenken.

Sakte, sakte beveger hun seg bakover mot benken mens hun ser inn i øynene til kunstneren.

Han tror han har vunnet. Han er overbevist om at seieren er hans.

En kraft fyller henne der hun strekker hånden bak seg og får tak i knivskaftet.

Hun er klar. Han må ikke tro at han slipper unna.

Han kommer mot henne, og fliret hans er stort og lystent. Han vet hva han vil ha.

Knivskaftet hviler tungt i hånden hennes der på ryggen.

Vår 1936

Bodil kjenner skaftet på kjøkkenkniven trykke mot håndflaten, i hånden hun ennå holder på ryggen.

Gjennom henne brenner det et rødglødende og sort raseri, større og sterkere enn hun noen gang har kjent før. Det koker og fyller henne helt. Det er som en ildkraft.

Kunstneren står der foran henne. Fliret hans er kaldt, og øynene, som saumfarer henne fra øverst til nederst, taler sitt tydelige språk om hva han har til hensikt. Han slikker seg om leppene, og det grøsser i henne.

Hun er ikke i tvil om hva det er han er ute etter.

Bodil hiver etter pusten, hun er fylt av en vill og sterk kraft, og hun er  klar på hva hun skal gjøre. Tar han bare et eneste steg nærmere henne nå, vil hun ikke nøle et sekund. Han har gjort henne nok skade. Aldri mer skal han få ødelegge for henne.

Hun strammer hånden om knivskaftet.

– Så, så, være snill jente nå, så skal det gå bra, sier kunstneren hest.

Og han tar det steget mot henne som han skulle latt være.

Hun reagerer lynraskt, og hun kaster armen frem så kniven går rett i brystet på ham.

Han rygger bakover og stirrer mot henne i sjokk og vantro.

Hun har nå passert alle grenser for forsiktighet, det er ingen vei tilbake. Det er ingenting som holder henne igjen nå.  Hun skriker mot ham.

– Rører du meg, eller nærmer deg nokon i min familie, dreper eg deg.

Hun skyver på kniven for å få den lenger inn.

Ansiktet hans er som forvandlet. Borte er all lyst, og fliret er forsvunnet, nå stirrer han på henne i sjokk, men også i tydelig frykt.

– Ta det rolig, sier han hest.

Stemmen hans er fremmed.

– Ro deg ned nå, sier han.

Det er en skjelving i stemmen hans, og han åpner munnen for å si noe mer, men hun lar ham ikke slippe til med et ord mer.

– Om du så mykje som kjem i nærleiken av meg eller mine, om du så mykje som seier eit einaste ord som ikke skal bli sagt, så ver sikker, eg skal finna deg. Eg skal ta deg.

Hun roper mot ham, og det er en villskap i henne som tydelig skremmer ham.

Men ennå har han ikke helt forstått at dette er alvor. Det er ikke skremsler eller lek.

Hun tar et fastere grep om kniven og prøver å stikke den lenger inn i brystet hans, men den møter motstand og har åpenbart stoppet der den er kommet igjennom frakken hans, og står nå fast i fôret. Kanskje den ytterste spissen på kniven har rispet ham i brystet, men ennå er ingen skade skjedd.

Men det kan skje. Hun har passert en grense, og all forsiktighet er borte. Hun vil ikke nøle med hva enn det skal være.

– Eg dreper deg, skriker hun høyt.

Nå har raseriet og det oppbygde hatet tatt over.

Det suser for ørene hennes, villskapen fyller hele henne.

– Eg har drept før, og eg kan drepa igjen, roper hun.

Hun ser kaldt på ham.

– Kvifor trur du eg måtta rømma hit?

Kunstneren står som lamslått.

– Du er gal, sier han med en skjelving i stemmen.

– Ja, eg er galen. Eg var på galehuset før eg kom hit. Seier du eit steinsens ord om noko som helst til nokon, så tar eg deg, det lover eg deg her og no. Og det er dødsens sanning, skriker hun mot ham.

Hun hiver etter pusten før hun skriker igjen.

– Eg tar deg! Eit einaste pip, ein einaste bevegelse mot meg, og du er ferdig.

Han åpner munnen og lukker den igjen.

Og han strekker lynkjapt frem en hånd for å prøve å ta kniven fra henne.

Bodil ler høyt og skrallende.

– Å nei. Berre prøv deg, og eg veit kor eg finn deg. Kjem du deg levande herfrå i dag, så ver aldri trygg for kor tid eg dukkar opp. Hugs mine ord! Du kan berre prøva deg på noko, så har du skrive under på din eigen dødsdom.

Kunstneren river seg løs fra kniven og rygger mot døren. Han snubler baklengs ut, og det skrekkslagne blikket hans henger ved henne.

Hun står der og hører at han tumler nedover trappen.

Hun står enda et øyeblikk i ro, så går hun bort og lukker og låser døren bak ham.

Først nå kjenner hun hvordan føttene skjelver under henne.

Gode gud, hva gikk det av henne? Hvilke krefter er det som bor i henne?

Raseriet renner sakte bort. Hun dumper ned på en stol og blir sittende og bare stirre fremfor seg. Hun skjelver over hele kroppen nå.

Hvem er hun, og hva er dette som får henne til å gå over alle vanlige grenser? Hva er det som bor i henne?

Men hvordan skulle det ha gått om ikke dette raseriet hadde berget henne?

Han hadde ikke vist noen nåde. Det vet hun med sikkerhet. Hun hadde ikke hatt noe hun skulle ha sagt om han fikk tak i henne. Kniven og raseriet hennes var det som stoppet ham.

Hun vet at hun har disse mørke kreftene i seg. Hun har kjent dem før. Hun har handlet etter dem før, men aldri med en slik kraft som i dag.

Hun skjelver igjen.

Aldri skal Magnus og vesle Einar få møte disse kreftene. Hun skal vise dem bare godhet og omsorg. Bare det. Men hun har erfart i dag at disse mørke kreftene også kan være henne til hjelp. Iblant må såpass til for å berge seg. Livet har vist henne at det kan være brutalt, og at en ikke finner godhet alle steder. Og handler det om å ta vare på sine og på det livet hun har her, så vil hun ikke holde noe av det mørke tilbake om det kan redde henne og dem hun har kjær.

Hun vil helst tro at hun aldri mer vil høre noe fra kunstneren. Hun håper og tror at hun skremte ham både til avstand og til taushet.

Men om ikke?

En skjelving går igjen gjennom henne.

Hun må få pusten tilbake. Hun må hente seg inn igjen.

Hun er glad det ennå er en stund til Magnus kommer hjem fra arbeidet.

Kniven har falt ut av hånden hennes og ned på gulvet. Hun løfter den opp og legger den på plass der hun fant den.

Det er ikke en bloddråpe på den. Så berget frakken kunstneren fra å bli skadet. Og frakken reddet henne fra å ha blitt en morder.

Hun lukker øynene et øyeblikk, så går hun bort til vogga der gutten ligger og sover.

Han har sovet seg gjennom alt som har skjedd. Sovet seg gjennom skrikingen hennes og raseriet og kunstnerens rop.

Det er vel et Guds under at sønnen har sovet så godt.

Hun blir stående og se ned på den sovende gutten, på det myke ansiktet mot puten. Hører den rolige, jevne pusten.

Aldri, aldri skal noen få ta fra henne dette hun har her nå.

Aldri.

Livet hun har her med Magnus og vesle Einar er så dyrebart. Hun har ved dem fått en ny sjanse, og hun skal gjøre seg fortjent til det.

Hun har roet seg ned til Magnus kommer hjem. Hun har til og med laget middag.

Han smiler mot henne, og det er som en hvile for henne å se inn i det gode ansiktet hans.

Det finnes ikke noe mørke i ham.

Hun vet ikke hvorfor hun selv har fått dette mørket i seg. Hun vet ikke hvorfor noen må bære det som en hemmelig og skammelig del av seg.

Det hun vet, er at hun skal kontrollere det nøye fremover. Hun skal ikke la det få komme frem slik det gjorde hjemme på gården. Misunnelsen overfor Anna og Magdalena, alt det vonde hun lot bygge seg opp i henne, virker  så unødvendig og uforståelig nå, så langt unna.

Å jo, de er en del av henne, disse kreftene som plutselig kan slå til, så det vil nok hende at hun vil kjenne det igjen. Men de mørke kreftene skal bare tas i bruk når det er høyst nødvendig.

Hun stopper opp i tankene.

Er det noen gang nødvendig å slippe et slikt mørke frem som det hun gjorde i dag?

Jo, det er stunder.

Hun vet jo hvor ille det kunne ha gått uten.

En ny skjelving går gjennom kroppen hennes da hun ser for seg det som ville skjedd om hun ikke hadde stoppet kunstneren.

Hun tar seg sammen.

Vesle Einar har våknet og gir lyd fra seg.

Han vil ha mat, han også.

Magnus er kjapp og tar gutten opp av vogga og bærer ham bort til henne.

Hun legger gutten mot brystet.

Et øyeblikk er hun skrekkslagen.

Vil hun kunne skade gutten med mørket som bor i henne?

Vil hun greie å holde det så under kontroll at det ikke vil ødelegge det livet hun nå har fått?

Magnus smiler til henne.

– Hanna sa hun ville ta en tur over i morgen og hilse på. Hun har fri fra arbeidet da, og savner å få holde Einar litt, hun kaller ham gromgutten, sier han.

Bodil nikker og greier å smile tilbake.

Å, disse gode menneskene som ikke vet noe om hva som bor i henne.

Redselen vekker henne om natten. Hun ligger stiv i sengen og hiver etter pusten.

Magnus våkner.

Han snur seg mot henne.

– Hva er det, Bodil? Du skrek, sier han lavt.

Hun prøver å kontrollere pusten, og hun stirrer mot ham der i halvmørket.

– Eg drøymde så vondt, sier hun.

Han trekker henne inn mot seg.

– Det var bare et mareritt, det vet du, du er trygg her, sier han.

Og hun kjenner hvordan hjerteslagene gradvis roer seg ned til det vanlige.

Ja, det var et mareritt. Kun et mareritt.

Men drømmen står så tydelig for henne.

Hun var tilbake på kjøkkenet der hun kjørte kniven i kunstneren. Ingen frakk stoppet kniven i drømmen da den skar opp mageregionen hans slik at hun så hvordan innvollene rant ut, og så blodet som fløt rundt ham. Det var som et fossefall, det rant i strie strømmer nedover kroppen hans og utover kjøkkengulvet.

Kniven sto fast der i kjøttet, og hun selv kunne ikke røre seg. Hun bare sto der.

Øynene hans så rett inn i hennes.

Morder, sa han høyt.

Han gjentok ordene.

Morder! Morder!

Og så sank han sammen i alt blodet, med brystkassen åpen, mens alle innvollene fortsatte å renne ut.

Hun skrek.

Det må ha vært sitt eget skrik hun våknet av.

Hun kjenner hvordan hun skjelver.

Det kunne vært alvor, det hun drømte. Hun kunne ha vært en morder nå.

Og så kommer skjelvetoktene igjen, hun skjelver og skjelver.

Magnus holder henne inn mot seg og stryker henne over håret.

– Det var bare en drøm, Bodil, sier han igjen.

Ja, det var bare en drøm.

Hun prøver å få kontrollen tilbake. Og hun kryper enda nærmere ham som er varm og nær henne.

– Det var ein så fæl draum, hvisker hun.

Han kysser henne på håret.

– Men det var bare en drøm, gjentar han.

Og gradvis finner hun roen inn mot kroppen hans.

Han har rett, det var bare en drøm. Hun må ikke la det som kunne ha skjedd, få tak i henne. Et mareritt er bare et mareritt og ikke noe mer.

Men bare en tykk frakk reddet henne fra å bli en morder. Hun vet at i det øyeblikket hun stakk kniven i kunstneren, så var hun hinsides all fornuft. Hun var klar til å ta liv.

Men det måtte til, måtte det ikke? Hun kunne ikke risikere at han ødela alt.

Og nå?

Kan hun stole på at han holder seg borte? Har hun skremt ham nok til at han vil holde seg unna?

Eller vil han hevne seg?

Nei, nei, nei, ikke la den tanken få rom.

Hun ser for seg skrekken i ansiktet hans.

Hun var så gal at hun må da ha skremt ham bort for alltid.

Magnus stryker og stryker henne over håret.

Hun kjenner hvordan kroppen hennes slapper mer og mer av.

Hun gjorde det hun måtte gjøre.

Hun berget livet sitt og livet til Magnus og vesle Einar. Og sitt eget liv med dem.

Aldri skal noen få skade de to som er henne mest kjær.

Hun lukker øynene.

– Går det bedre nå? sier Magnus lavt.

Og hun nikker.

– Det går bra no, sier hun.

Og hun sier det taust inni seg. Det skal gå bra nå. Det må gå bra.

